Urmareste Modifică dimensiunea fontului: Play

Stockholm, 24 iul /Agerpres/ - Premierul suedez Stefan Lofven a anunţat luni începerea unei anchete privind o scurgere de date - "un dezastru" care "a expus Suedia şi cetăţenii suedezi la riscuri", transmit Reuters şi France Presse.



Breşa de securitate, care ar putea duce la dezvăluirea identităţii unor agenţi secreţi, a fost creată prin decizia agenţiei naţionale de transport de a externaliza serviciile informatice către IBM Suedia, în 2015. Contractul a fost încheiat rapid, ocolindu-se anumite legi şi proceduri interne, a recunoscut noul director al agenţiei, Jonas Bejfvenstam. IBM a subcontractat o parte din servicii, iar astfel au primit acces la registrul permiselor de conducere informaticieni din România şi Cehia care nu erau autorizaţi din punct de vedere al securităţii.



Deşi nu este nouă, problema a fost semnalată abia recent de presa suedeză. Sâmbătă, forţele armate au arătat că ar putea să fost compromisă şi securitatea unor informaţii despre personalul şi vehiculele militare, despre planurile de apărare şi de urgenţă. Poliţia secretă a afirmat că situaţia este gravă, dar poate fi gestionată.



Luni, prim-ministrul Lofven a declarat că un colaborator l-a informat despre scurgerea de date abia în ianuarie, deşi ministrul apărării, Peter Hultqvist, şi ministrul de interne, Anders Ygeman, ştiau încă din 2016, iar ministrul justiţiei, Morgan Johansson, chiar din 2015.



Agenţia suedeză de transport a informat că nu deţine un registru al vehiculelor militare şi că nu există indicii că datele la care au avut acces persoane neautorizate ar fi fost folosite în mod abuziv. Fosta directoare a agenţiei de transport, Maria Agren a demisionat în ianuarie, fără a explica motivele. Ulterior, ea a recunoscut că au fost încălcate reguli privind procesarea datelor şi a acceptat să plătească o amendă de 70.000 de coroane (aproximativ 7300 de euro).



IBM Suedia a refuzat să comenteze, afirmând că nu discută niciodată public problemele clienţilor.



Opoziţia a anunţat că ar putea cere o moţiune împotriva a trei miniştri. AGERPRES/(AS - editor: Marius Hosu)